**République** oli vuonna 1906 valmistunut Ranskan laivaston République-luokan pre-dreadnought-taistelulaiva.

Valmistus
---------

*Pääartikkeli: République-luokka*
Alus tilattiin Brestin laivastontelakalta, missä köli laskettiin joulukuussa 1901. Alus laskettiin 4. syyskuuta 1902 vesille ja otettiin palvelukseen 12. tammikuuta 1907.

Palvelus
--------

Palvelukseen oton jälkeen alus oli avomerikokeissa. Nopeustesteissä alus saavutti 19,15 solmun nopeuden ollen siten reilua solmua sopimuksen vaatimuksia nopeampi. Liityttyään laivastoon 15. helmikuuta 1907 alus voitti vuotuisen tykistökilpailun. Se oli 5. marraskuuta Ranskan Välimeren laivueen 1. viirikössä, jonka muut alukset olivat vara-amiraali Germinetin lippulaiva *Patrie* ja *Suffren*.

*Libérteltä* lentänyt panssarilevy *Républiquen* kyljellä.
Jouaninlahdella pidetyssä harjoituksessa 16. helmikuuta 1910 *Patrien* torpedoputki laukesi ja torpedo osui *Républiqueen*, joka vaurioitui. Alus oli 25. syyskuuta 1911 laiturissa Toulonissa, kun lähistöllä olleella *Libertéllä* tapahtui räjähdys. Alukseen osui räjähtäneestä aluksesta irronnut 37 tonnin osa panssarointia tykkitornin taakse. Aluksella sai surmansa 23 miestä.

Ensimmäisen maailmansodan alkaessa elokuussa 1914 alus oli Välimerellä 2. laivueen 1. viirikössä, jonka muut alukset olivat *Vérité* ja *Patrie*. Viirikkö suojasi seisemän matkustaja-alusta, joilla kuljetettiin 7 300 XIX armeijakunnan sotilasta, Algeriasta Eurooppaan.

Pääosan sodasta laivasto oli valvomassa Otranton saartoa. Alus osallistui Antivarin taisteluun, jossa yllätetty Itävalta-Unkarin laivaston risteilijä *SMS Zenta* upotettiin. Alus suojasi *Gauloisin* kanssa Gallipolin evakuointia tammikuussa 1916. Saman vuoden lopulla alus osallistui Salonikan operaatioihin.

Sotatoimien päätyttyä alus siirrettiin 1919 sisaraluksensa kanssa reserviin. Alus siirrettiin 2. lokakuuta telakalle, missä kaksi 305 millimetrin tykkitornia poistettiin. Alus poistettiin 21. toukokuuta 1921 ja alusrekisteristä 29. kesäkuuta. Alus myytiin romutettavaksi vielä samana vuonna. Se siirrettiin marraskuussa romutettavaksi Savonaan.

Lähteet
-------

* Gardiner, Robert (toim.): *Conway's All the World's Fighting Ships 1860–1905*. Lontoo, Englanti: Conway Maritime Press, 2002. ISBN 0-85177-133-5. (englanniksi)
* Jordan, John & Caresse, Philippe: *French Battleships of World War One*. Barnsley: Seaforth Publishing, 2017. ISBN 978-1-84832-254-7. (englanniksi)

### Viitteet

1. ↑  Jordan & Caresse 2017 s. 88
2. ↑  Gardiner 2002 s. 297
3. ↑  Jordan & Caresse 2017 s. 223
4. ↑  Jordan & Caresse 2017 s. 234
5. ↑  Jordan & Caresse 2017 s. 252
6. ↑  Jordan & Caresse 2017 s. 254
7. ↑  Jordan & Caresse 2017 s. 255-257
8. ↑  Jordan & Caresse 2017 s. 285-286

*République*-luokan taistelulaivat

|  |
| --- |
| *République* – *Patrie* |
| Edeltäjä: *Suffren* – Seuraaja: Liberté-luokka |

Ranskan laivaston alusluokat I maailmansodassa

|  |  |
| --- | --- |
| Dreadnought-taistelulaivat | Courbet • Bretagne • NormandieX • LyonX |
| Predreadnought-taistelulaivat | BrennusS • Charles MartelS • CarnotS • JauréguiberryS • MassénaS • BouvetS • Charlemagne • Henri IVS • SuffrenS • République • Liberté • Danton |
| Panssariristeilijät | Dupuy de LômeS • Amiral Charner • PothuauS • Jeanne d’ArcS • Gueydon • Dupleix • Gloire • Léon Gambetta • Jules MicheletS • Ernest RenanS • Edgar Quinet |
| Panssarikansiristeilijät | Amiral CécilleS • Forbin • Troude • Linois • Friant • Descartes • D’Assas • D’EntrecasteauxS • GuichenS • ChâteaurenaultS • D’Estrées • Jurien de la GravièreS |
| Hävittäjät | Durandal • Framée • Rochefortais • Arquebuse • Claymore • Branlebas • Spahi • Voltigeur • Chasseur • Bouclier • Bisson • Enseigne Roux • Enseigne GaboldeS • Aventurier • Arabe |
| Sukellusveneet | Sirène • Aigrette • Oméga • Émeraude-luokka • Circé • Pluviôse • Brumaire |
| Vesilentokoneiden emälaivat | FoudreS |

|  |
| --- |
| X peruutettu • S yksittäinen alus |